Til FAU, natteravnansvarlig og klassekontakter ved:

* Seterbråten skole
* Bjørndal skole
* Bjørnholt skole

Oslo, februar 2018

**Natteravn skoleåret 2017/2018**

Natteravnene Bjørndal har sitt utgangspunkt i FAU på skolene. Hvert FAU utnevner en natteravnansvarlig som har ansvaret for å koordinere og følge opp natteravn på sin skole. Natteravnansvarlig skal sørge for at klassekontaktene gjør sin del av jobben.

Klassekontaktene har ansvaret for å skaffe natteravner fra sin klasse på vaktkveldene. Vaktkveldene er fordelt på klassetrinnene, og klassekontaktene i hver klasse må skaffe minst to natteravner til hver av disse vaktkveldene. Det blir sendt ut lister før sommeren. Disse fylles opp med navn og sendes til skolens natteravnansvarlig og til [bjorndal@natteravnene.no](mailto:bjorndal@natteravnene.no). Natteravnansvarlig sender navn og mobiltelefonnummer til vaktleder senest en uke før vakta. Vaktleder sender umiddelbart en påminnelse på SMS til de som er satt opp på vakt.

Vaktleder melder tilbake til natteravnansvarlig hvem som møtte på vaktkvelden. På den måten kan natteravnansvarlig følge opp klassekontaktene og sikre god deltakelse fra sin skole.

Før hvert skoleår settes det opp en vaktliste for natteravnvandringene og hvilke kvelder den enkelte klasse har ansvar for. Vaktlista distribueres på våren (i april/mai), slik at vaktene tidlig på høsten kan fordeles og alt være klart når et nytt skoleår starter.

**Hva er natteravn?**

Natteravner er voksne mennesker som vandrer i nærmiljøet på kvelden. Det er viktig at voksenpersoner er ute der ungdom er. Fredag er den viktigste dagen med flest ungdom ute, derfor er natteravnene også ute på fredager. Natteravnene bruker gule natteravnvester slik at de er godt synlige. Natteravnene går i grupper på minst tre personer for å observere og snakke med ungdom. Natteravnene skal ikke gripe inn hvis noe skjer, men ringe politiet.

Hver vaktkveld ledes av en vaktleder. Vaktleder er en voksenperson som kjenner nærmiljøet og natteravn godt. Natteravnene Bjørndal har et nært samarbeid med politiet og ungdomsteamet i bydelen.

**Hvor møter natteravnene?**

Natteravnene møter i 2. etasje i BIF sitt klubbhus på Meklenborg (Bjørndal Idrettspark) fredager kl. 21:00. Natteravnene vandrer i nærmiljøet til ca. kl. 01:15.

**Hvordan verve natteravner?**

Vi anbefaler at klassekontaktene på siste foreldremøte før sommeren og på første foreldremøte etter sommeren, fyller opp en liste over hvilke foreldre som skal gå natteravn på alle klassens vaktkvelder gjennom hele skoleåret. Listene leveres til skolens natteravnansvarlig. Natteravnansvarlig gir vaktleder beskjed 1 uke før vaktdato om navn og mobilnummer til de som skal gå natteravn. Vaktleder sender deretter en påminnelse til foreldrene

**Har du spørsmål?** – ta kontakt med FAU /natteravnansvarlig på skolen din eller send en e-post til [bjørndal@natteravnene.no](mailto:bjørndal@natteravnene.no)

Vennlig hilsen på vegne av

**Natteravnene Bjørndal**

Heidi Egge

